ТӨСӨЛ

**МОНГОЛ УЛСЫН ХУУЛЬ**

201.. оны ... дугаар сарын ... өдөр Улаанбаатар хот

 **ТӨВ БАНК (МОНГОЛБАНК)-НЫ ТУХАЙ ХУУЛЬД**

**НЭМЭЛТ, ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Төв банк (Монголбанк)-ны тухай хуульд дор дурдсан агуулгатай зүйл, хэсэг, заалтыг нэмсүгэй.

**1**/ 201 дүгээр зүйл:

**“201 дүгээр зүйл. Санхүүгийн тогтвортой байдлыг хангах зорилгоор зээл олгох**

1. Төлбөр түргэн гүйцэтгэх чадварт нь түр хугацааны хүндрэл үүссэн, өөрийн үйл ажиллагааны үр дүнд уг хүндрэлээс гарч, олгосон зээлийг хугацаанд нь төлөх боломжтой гэж Монголбанк үзсэн тохиолдолд Засгийн газрын үнэт цаас, Монголбанкны үнэт цаас, Монголбанкин дахь харилцах данс, хадгаламж, Монголбанкны хүлээн зөвшөөрөх бусад активаар баталгаажсан зээлийг төлбөрийн чадвартай банкинд олгож болно.

 1/ Монголбанк энэ зүйлийн 1 дэх хэсэгт 1-т заасан банкинд олгох зээлийн нийт хэмжээг тодорхойлсны үндсэн дээр нэг банкинд олгох зээлийн хэмжээг тухайн банкны зээлжих чадварын хязгаарт багтаан тогтоох эрхтэй.

 2/ Монголбанк банкинд зээлийг хүүгээр өрсөлдүүлэх буюу үл өрсөлдүүлэх хэлбэрээр гэрээний үндсэн дээр олгож болно.

 3/ Банкинд зээл олгох нийтлэг журмыг энэ хуульд нийцүүлэн Монголбанк тогтооно.

 4/ Энэ зүйлийн 1 дэх хэсгийн 1 дэх заалтад заасан Монголбанкны хүлээн зөвшөөрөх активын жагсаалтыг Монголбанк баталж, нийтэд мэдээлнэ.

2. Монголбанк хуульд заасан банкны албадлагын арга хэмжээний хүрээнд онцгой дэглэм тогтоосон үед санхүү, банкны тогтолцоог эрсдэлээс хамгаалах зорилгоор зээл олгож болно.

3. Энэ зүйлийн 2, ~~3~~ дахь хэсэгт заасан зээл олгох нөхцөл, журам, шалгуурыг Монголбанкны санал оруулснаар Санхүүгийн тогтвортой байдлын зөвлөл тогтооно.”

**2/** 411 дүгээр зүйл:

“**411 дүгээр зүйл. Монголбанк татвараас чөлөөлөгдөх**

1. Монголбанк татварын хууль тогтоомжид заасан аливаа төрлийн албан татвараас чөлөөлөгдөнө.

2. Монголбанк удирдлага, зөвлөлийн гишүүн, ажилтанд олгох цалин хөлсний хувьд татвар суутгахаас бусад тохиолдолд татварын хууль тогтоомжийн дагуу татвар суутгах, бүртгэл хийх үүрэг хүлээхгүй."

**3/** 26 дугаар зүйлийн 9 дэх хэсэг:

“9. Энэ хуульд зааснаас бусад тохиолдолд Монголбанкны Ерөнхийлөгч, Тэргүүн дэд ерөнхийлөгч, Дэд ерөнхийлөгч, Мөнгөний бодлогын зөвлөлийн гишүүнийг албан тушаалаас чөлөөлөхийг хориглоно.”

**4/** 271 дугаар зүйлийн 9 дэх хэсгийн 5:

“5/ Монголбанкны Ерөнхийлөгч, Тэргүүн дэд ерөнхийлөгч, Дэд ерөнхийлөгч болон Монголбанкны бодлогын зөвлөлийн гишүүдийн албан тушаалын цалингийн хэмжээг банк, санхүүгийн мэргэжлийн үйл ажиллагаа эрхэлдэг хуулийн этгээдийн удирдах албан тушаалын цалингийн дундаж жишгийг харгалзан тогтоох.”

**5/**272 дугаар зүйлийн 7, 8 дахь хэсэг:

“7. Монголбанк банк, санхүүгийн тогтолцооны тогтвортой байдалд сөргөөр нөлөөлөх эрсдэлийг тодорхойлон, хянаж, үнэлсний үндсэн дээр тэрхүү эрсдэлээс урьдчилсан сэргийлэх бууруулах зорилгоор Санхүүгийн асуудал хариуцсан төрийн захиргааны төв байгууллага, Санхүүгийн зохицуулах хорооны саналыг авсны үндсэн дээр макро зохистой бодлогыг тодорхойлж, хэрэгжүүлнэ.

8. Монголбанк банк, санхүүгийн тогтолцооны тогтвортой байдалд үүссэн асуудлыг шийдвэрлэх талаар энэ зүйлийн 2 дахь хэсэгт заасан эрх бүхий этгээд, байгууллагатай Санхүүгийн тогтвортой байдлын зөвлөлд хамтран ажиллаж болно.”

 **6/** 31 дүгээр зүйлийн 6, 7 дахь хэсэг:

“6. Засгийн газраас Монголбанкинд зөвлөмж, чиглэл өгөхийг хориглоно.

7. Монголбанк энэ хуулийн 15, 18 дугаар зүйлд зааснаас бусад байдлаар Засгийн газарт шууд ба шууд бусаар зээл олгох, Засгийн газрын урт болон богино хугацаат үнэт цаасыг анхдагч, эсхүл хоёрдогч захаас худалдан авахыг хориглоно.”

**2 дугаар зүйл.** Төв банк (Монголбанк)-ны тухай хуулийн 3 дугаар зүйлийн 3.1 дэх хэсгийн “мөнгөний бодлогыг” гэсний дараа “тодорхойлж” гэж, 23 дугаар зүйлийн 2 дахь хэсгийн 1 дэх заалтын “Авлага” гэсний өмнө “Үүрэг гүйцэтгэх хугацаа нэг жилээс дээш хэтэрсэн тохиолдолд” гэж; 272 дугаар зүйлийн 1 дэх хэсгийн “тогтвортой байдлыг хангах” гэсний дараа “макро зохистой бодлогыг боловсруулах” гэж, 28 дугаар зүйлийн 1 дэх хэсгийн 1 дэх заалтын “удирдах;” гэсний дараа “Монголбанкны Мөнгөний бодлогын зөвлөлийг даргалах” гэж, мөн зүйлийн 1 дэх хэсгийн 5 дахь заалтын “олгосон зээлийн хүүгийн,” гэсний дараа “худалдан авах үнэт цаасны өгөөжийн” гэж, мөн зүйлийн 2, 3, 4, 5, 6 дахь хэсгийн "Монголбанкны Ерөнхийлөгч" гэсний дараа " Тэргүүн дэд ерөнхийлөгч, Дэд ерөнхийлөгч" гэж тус тус нэмсүгэй.

**3 дугаар зүйл.** Төв банк (Монголбанк)-ны тухай хуулийн дараах зүйл, хэсэг, заалтыг дор дурдсанаар өөрчлөн найруулсугай.

**1/** 1 дүгээр зүйл:

“**1 дүгээр зүйл. Хуулийн зорилт**

Энэ хуулийн зорилт нь Монгол Улсын Төв банк (Монголбанк)-ны зорилт, бүрэн эрх, үйл ажиллагаа, түүний удирдлага, зохион байгуулалтын эрх зүйн үндсийг тогтоож, мөнгөний бодлогыг Төв банк (Монголбанк)-наас тодорхойлж, хэрэгжүүлэхтэй холбогдсон харилцааг зохицуулахад оршино”.

**2/** 4 дүгээр зүйл:

“**4 дүгээр зүйл. Монголбанкны үндсэн зорилт**

1. Монголбанкны үндсэн зорилт нь үнийн тогтвортой байдлыг хангахад оршино.

2. Монголбанк нь өөрийн үндсэн зорилтын хүрээнд санхүүгийн тогтвортой байдлыг хангаж, үндэсний эдийн засгийн тэнцвэртэй хөгжилд дэмжлэг үзүүлнэ.”

**3/** 5 дугаар зүйл:

“**5 дугаар зүйл. Монголбанкны үйл ажиллагааны чиглэл**

1.Монголбанк энэ хуулийн 4 дүгээр зүйлд заасан өөрийн зорилтыг биелүүлэхийнтулд дараах чиглэлээр үйл ажиллагаа эрхэлнэ:

1/ Мөнгөний бодлого тодорхойлж, хэрэгжүүлэх;

2/ Мөнгөн тэмдэгт гүйлгээнд гаргах, зохицуулах;

3/ Банк болон хуулиар тусгайлан заасан этгээдийн үйл ажиллагаанд хяналт тавих, зохицуулах;

4/Төлбөрийн систем, банк хоорондын төлбөр тооцоог зохион байгуулах, хяналт тавих;

5/ Макро эдийн засгийн болон санхүүгийн тогтвортой байдлыг хангах хүрээнд банкны хувьд эцсийн зээлдүүлэгчийн үүргийг гүйцэтгэх;

6/ Гадаад валютын улсын нөөцийг эзэмшиж, удирдах;

7/ Засгийн газрын санхүүгийн зуучлагчийн үүрэг гүйцэтгэх;

**4/** 10 дугаар зүйл:

“**10 дугаар зүйл. Мөнгөний бодлогыг тодорхойлж, хэрэгжүүлэх**

1. Монголбанк нь мөнгөний бодлогыг тодорхойлж, хэрэгжүүлнэ~~.~~

2. Монголбанк мөнгөний бодлогын хэрэгжилтийг тухайн санхүүгийн жил дуусгавар болсноос хойш зургаан сар тутам нэг удаа Улсын Их Хурлын Эдийн засгийн асуудал хариуцсан байнгын хороонд танилцуулах бөгөөд түүнд дараах асуудлыг тусгасан байна:

1/ Монголбанкнаас баримталж буй мөнгөний бодлогын зорилт, түүний биелэлтийн явц буюу үнийн тогтвортой байдлыг хэрхэн хангасан байдал болон цаашид хэрэгжүүлэх арга хэмжээ;

2/Санхүүгийн тогтвортой байдал, түүнд нөлөөлсөн хүчин зүйлс, шалтгааныг тайлбарласан дүгнэлт*.*

**5/** 11 дүгээр зүйл:

*“***11.дүгээр зүйл. Мөнгөний бодлогыг хэрэгжүүлэх хэрэгсэл**

1. Монголбанк мөнгөний бодлогыг хэрэгжүүлэхдээ дараах хэрэгслийг ашиглаж болно:

1/ Банкны заавал байлгах нөөцийн хувь хэмжээг тогтоох;

2/ Монголбанкны байнгын хэрэгсэл;

3/Монголбанкны зээл, байнгын хэрэгслийн хүү, үнэт цаасны хүү, хямдруулалтын хувиар дамжуулан хүүгийн нэгдсэн бодлого явуулах;

4/ Нээлттэй зах зээлийн үйл ажиллагаа явуулах;

5/ Банкнаас олгох зээлийн үлдэгдэлд хязгаарлалт хийх.*”*

**6/** 13 дугаар зүйл:

**“13 дугаар зүйл. Монголбанкны байнгын хэрэгсэл**

1. Монголбанк банк хоорондын зах (мөнгөний зах) дахь мөнгөн хөрөнгийн нөөцийн илүүдэл, дутагдалыг зохицуулах зорилгоор зээл, санхүүжилт, хадгаламжийн байнгын хэрэгсэл ашиглаж болно.

2. Байнгын хэрэгсэлийн нөхцөл, ашиглах журмыг Монголбанк тогтооно.”

**7/** 15 дугаар зүйл.

“**15 дугаар зүйл.** **Нээлттэй зах зээлийн үйл ажиллагаа явуулах**

1.Монголбанк мөнгөний бодлогыг хэрэгжүүлэхдээ үнэт цаас гаргах, түүнийг шууд болон буцаан худалдан авах, худалдах нөхцөлтэйгээр худалдах, худалдан авах, Монголбанкнаас зөвшөөрсөн бусад үнэт цаасыг мөнгөний зах дээр шууд болон буцаан худалдан авах, худалдах нөхцөлтэйгээр худалдах, худалдан авах замаар нээлттэй зах зээлийн үйл ажиллагаа явуулах эрхтэй.

2.Энэ зүйлийн 1 дэх хэсэгт заасан нээлттэй захын үйл ажиллагаа явуулах Монголбанкны хүлээн зөвшөөрөх үнэт цаасны жагсаалтыг Монголбанк баталж, нийтэд мэдээлнэ.”

**8/** 27 дугаар зүйл:

“**27 дугаар зүйл. Монголбанкны Мөнгөний бодлогын зөвлөл**

1. Монголбанк өөрийн үндсэн зорилтыг хангахад чиглэсэн мөнгөний бодлогыг тодорхойлох, бодлогын шийдвэр гаргах чиг үүрэг бүхий Мөнгөний бодлогын зөвлөлтэй байна.

2. Мөнгөний Бодлогын зөвлөл нь Монголбанкны Ерөнхийлөгч, Тэргүүн дэд ерөнхийлөгч, Дэд ерөнхийлөгчөөс гадна Монголбанкны Ерөнхийлөгчөөс нэр дэвшүүлж Улсын Их Хурлаас томилсон дөрвөн гишүүний бүрэлдэхүүнтэй байна.

3. Монголбанкны Ерөнхийлөгч, Тэргүүн дэд ерөнхийлөгч, Дэд Ерөнхийлөгч болон Мөнгөний бодлогын зөвлөлийн гишүүн нь дараах шалгуурыг хангасан байна:

1/Монгол Улсын Иргэн, ял шийтгэлгүй байх;

2/Банк, санхүүгийн салбарт мэргэжлээрээ арваас дээш жил, үүний таваас доошгүй жилд мөнгөний бодлого, судалгаа шинжилгээний чиглэлээр ажилласан дадлага туршлагатай

3/Эдийн засгийн чиглэлээр дээд боловсролын магистр, түүнээс дээш зэрэгтэй;

4/Ашиг сонирхлын зөрчилгүй.

4. Монголбанкны Ерөнхийлөгч Мөнгөний Бодлогын зөвлөлийг даргална.

5. Мөнгөний бодлогын зөвлөлийн гишүүний бүрэн эрхийн хугацаа 6 жил байна.

6. Энэ хуулийн 26 дугаар зүйлийн 6 дахь хэсэгт заасан үндэслэлээр Монголбанкны Ерөнхийлөгч, Тэргүүн дэд ерөнхийлөгч, Дэд ерөнхийлөгч нараас бусад Мөнгөний бодлогын зөвлөлийн гишүүнийг албан тушаалаас чөлөөлөх асуудлыг Монголбанкны Ерөнхийлөгчийн саналаар Улсын Их Хурал шийдвэрлэнэ.

7. Мөнгөний бодлогын зөвлөлийн хурлыг хурал даргалагч жилд дөрвөөс доошгүй удаа зарлан хуралдуулна. Зөвлөлийн гурваас доошгүй гишүүн санал гаргасан тохиолдолд Зөвлөлийн ээлжит бус хурлыг зарлан хуралдуулна.

8. Мөнгөний бодлогын зөвлөл нь мөнгөний бодлогыг тодорхойлох талаар дараах асуудлыг хэлэлцэж шийдвэрлэнэ:

1/Монголбанкнаас баримтлах мөнгөний бодлогын зорилтыг тодорхойлох;

2/ Энэ хуульд заасан мөнгөний бодлогын хэрэгсэлийн хүүг тогтоох,

3/ Банкны заавал байлгах нөөцийн хувь хэмжээг тогтоох;

4/ Мөнгөний бодлогын хэрэгжилтийн явцтай танилцах.

9. Мөнгөний Бодлогын зөвлөл нь ажлын албатай байх бөгөөд ажлын албаны бүтэц, орон тоог Монголбанкны Ерөнхийлөгч тогтооно.”

**9/** 12 дугаар зүйлийн 2, 3, 5, 6 дахь хэсэг:

 “2. Монголбанк банкны заавал байлгах нөөцийн хувь, хэмжээг бусдаас татан төвлөрүүлсэн хөрөнгийн хугацаа, төрлөөс хамааруулан тогтоож болно.”

3. Банкны бэлэн нөөцөд тооцох пассивын хэлбэрийг Монголбанк журмаар тогтооно.

5. Монголбанк заавал байлгах нөөцийг дутагдуулсан банкинд торгууль ногдуулна. Торгуулийн хувь, хэмжээг энэ зүйлийн 6 дахь хэсэгт заасан журмаар тогтооно.

6. Банкны заавал байлгах нөөцийг тогтоох, тооцох, хяналт тавих журмыг Монголбанк тогтооно.”

**10/** 18 дугаар зүйлийн 1, 3, 5 дахь хэсэг

“1. Монголбанк төсвийн улирлын чанартай орлогын дутагдлыг нөхөхөд зориулж тухайн санхүүгийн жил дуусахаас өмнө төлөгдөх нөхцөлтэйгээр Засгийн газарт зээл олгох буюу Засгийн газрын богино хугацаатай үнэт цаасыг худалдан авч болно.”

3. Засгийн газраас гаргасан үнэт цаасыг Монголбанк худалдан авсан бол түүнийг Засгийн газарт олгосон зээлийн үлдэгдэлд оруулж тооцно. Энэ хуулийн 15 дугаар зүйлийн 1 дэх хэсэгт заасан нээлттэй зах зээлийн хүрээнд буцаан худалдах нөхцөлтэй худалдан авсан Засгийн газрын урт хугацаатай үнэт цаасыг энэ зүйлийн 2 дахь хэсэгт заасан түр хугацааны зээлийн үлдэгдэлийн нийт хэмжээнд оруулахгүй.

5. Монголбанк энэ хуулийн 15, 18 дугаар зүйлд зааснаас бусад байдлаар Засгийн газарт шууд ба шууд бусаар зээл олгох, Засгийн газрын урт болон богино хугацаат үнэт цаасыг анхдагч, эсхүл хоёрдогч захаас худалдан авахыг хориглоно.”

**11/** 26 дугаар зүйлийн 1, 2, 3, 6 дахь хэсэг:

 “1.Монголбанк болон Мөнгөний бодлогын хорооны үйл ажиллагааг удирдан зохион байгуулах чиг үүргийг Монголбанкны Ерөнхийлөгч хэрэгжүүлнэ.

2. Монголбанкны Ерөнхийлөгчийг Улсын Их Хурлын дарга энэ хуулийн 27 дугаар зүйлийн 3 дахь хэсэгт заасан шаардлагыг хангасны үндсэн дээр нэр дэвшүүлснээр Улсын Их Хурал зургаан жилийн хугацаагаар томилно.

3.Монголбанкны Тэргүүн дэд ерөнхийлөгч, Дэд ерөнхийлөгч нарыг Монголбанкны Ерөнхийлөгчийн өргөн мэдүүлснээр Улсын Их Хурал зургаан жилийн хугацаагаар тус тус томилно.

6.Монголбанкны Ерөнхийлөгч, Тэргүүн дэд ерөнхийлөгч, Дэд ерөнхийлөгчийг дор дурдсан тохиолдолд албан тушаалаас нь чөлөөлөх асуудлыг тэдгээрийг нэр дэвшүүлсэн этгээдээс санал оруулснаар Улсын Их Хурлын нийт гишүүдийн олонхийн саналаар шийдвэрлэнэ:

1/ Энэ хуулийн 27 дугаар зүйлийн 3 дахь хэсэгт заасан шаардлага хангахгүй болсон;

2/ Эрүүл мэндийн байдлын улмаас албан үүргээ гүйцэтгэх боломжгүй болсныг холбогдох байгууллагаар тогтоолгож, уг албан тушаалаас сайн дураар чөлөөлж өгөхийг хүссэн;

3/ Монголбанкны эрх ашигт харш үйлдэл, эс үйлдэл гаргасны улмаас Монголбанкинд хохирол учруулсан болохыг тогтоосон шүүхийн шийдвэр хүчин төгөлдөр болсон;

4/ Гэмт хэрэг үйлдсэн гэм буруутай болохыг тогтоосон шүүхийн шийдвэр хүчин төгөлдөр болсон”.

**4 дүгээр зүйл.** Төв банк (Монголбанк)-ны тухай хуулийн 30 дугаар зүйлийн 1 дэх хэсгийн “улирал тутам” гэснийг “энэ хуульд заасны дагуу” гэж, 28 дугаар зүйлийн 1 дэх хэсгийн 9 дэх заалтын “улирал тутам” гэснийг “энэ хуульд заасны дагуу” гэж тус тус өөрчилсүгэй.

**5 дугаар зүйл.** Төв банк (Монголбанк)-ны тухай хуулийн 17 дугаар зүйлийн 2 дахь хэсгийн “ба төрийн мөнгөний бодлогын зорилт, зах зээлийн тухайн үеийн нөхцөл байдалд нийцэж байвал түүнийг худалдан авах, худалдах” гэснийг; 18 дугаар зүйлийн 3 дахь хэсгийн “Монголбанкны худалдан авсан Засгийн газрын урт хугацаатай үнэт цаасны үлдэгдлийг энэ зүйлийн 2 дахь хэсэгт заасан түр хугацааны зээлийн үлдэгдлийн нийт хэмжээнд оруулахгүй.” гэснийг; 23 дугаар зүйлийн 1 дэх хэсгийн 3 дахь заалтын “Хадгаламжийн даатгалын болон Ирээдүйн өв сан корпорациас” гэснийг; мөн зүйлийн 1 дэх хэсгийн 7 дахь заалтын “улсын төсөвт тусгагдаж, Улсын Их Хурлаар батлагдсан” гэснийг тус тус хассугай.

**6 дугаар зүйл.** Төв банк (Монголбанк)-ны тухай хуулийн 23 дугаар зүйлийн 2 дахь хэсгийн 5 дахь заалт, 24 дүгээр зүйлийн 3 дахь хэсэг, 26 дугаар зүйлийн 6 дахь хэсэг, 281 дүгээр зүйлийг тус тус хүчингүй болсонд тооцсугай.

**7 дугаар зүйл**. Энэ хуулийг 20... оны ... дугаар сарын ...-ны өдрөөс эхлэн дагаж мөрдөнө.

ГАРЫН ҮСЭГ